RESOLUCIÓN do 14 de outubro de 2010 pola que se conceden as axudas destinadas á realización de proxectos de educación para a sustentabilidade vinculados ao Plan Xeral de Ordenación Municipal, reguladas ao abeiro da Orde do 18 de xuño de 2010 (Diario Oficial de Galicia número 125, do 2 de xullo).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 04/11/2010

Mediante Orde do 18 de xuño de 2010, da Consellería de Medio Ambiente, Territorio e Infraestruturas, fíxose pública a convocatoria de axudas destinadas a realización de proxectos de educación para a sustentabilidade vinculados ao Plan Xeral de Ordenación Municipal (DOG do 2 de xullo), que se financiará con cargo á aplicación orzamentaria 07.06.541.E.460.1, dos orzamentos para o ano 2010, tendo por finalidade contribuír ao financiamento de proxectos de educación para a sustentabilidade.
O artigo 8.2º da orde reguladora dispón: conforme o disposto polo artigo 24 da Lei 9/2007, do 13 de xuño, de subvencións de Galicia, en relación cos artigos 58.1º, 59.6º, letra b), e 60 da Lei 30/1992, do 26 de novembro, de réxime xurídico das administracións públicas e do procedemento administrativo común, a publicación da resolución no Diario Oficial de Galicia terá os efectos de notificación, sen prexuízo da posibilidade de lles comunicar a concesión da axuda aos respectivos beneficiarios, a título informativo.
No artigo 2 da convocatoria determínase a condición de beneficiario para os efectos da mencionada orde.
No artigo 5 establécese que o órgano instrutor remitirá as solicitudes formuladas á comisión de avaliación regulada no artigo 6 da orde.
Vista a proposta de resolución do secretario da Comisión de Valoración,
RESOLVO:
1. En aplicación dos criterios de valoración establecidos no artigo 7 da devandita orde de convocatoria e de conformidade co establecido no artigo 5.3º, concederlles as axudas aos solicitantes seleccionados que se relacionan no anexo I desta resolución.
2. Desestimar as solicitudes daqueles concellos tal e como establece o artigo 5.1º da orde, e que se relacionan no anexo II
3. Excluír as solicitudes que se recollen no anexo III por ser presentadas fóra de prazo.
4. Denegar a axuda aos solicitantes que se recollen no anexo IV.
5. Contra a resolución non caberá interpoñer recurso en vía administrativa. Non obstante, de conformidade co artigo 44 da Lei 29/1998, do 13 de xullo, reguladora da xurisdición contencioso-administrativa, cando unha administración interpoña recurso contencioso-administrativo contra outra, poderá requirila previamente para que derrogue a disposición, anule ou revogue o acto, faga cesar ou modifique a actuación material, ou inicie a actividade a que estea obrigada.
6. O requirimento deberá dirixirse ao órgano competente mediante escrito razoado que concretará a disposición, acto, actuación ou inactividade, e deberá producirse no prazo de dous meses contados desde a publicación da norma ou desde que a Administración requirente coñecese ou puider coñecer o acto, actuación ou inactividade.
7. O cómputo dos citados prazos farase de data a data, entendéndose como último día do prazo o correspondente ao mesmo ordinal do día da publicación. Se o último día de prazo fose inhábil, o prazo entenderase prorrogado ao primeiro día hábil seguinte, e se no mes de vencemento non houber día equivalente ao da notificación, entenderase que o prazo expira o último día do mes.
Santiago de Compostela, 14 de outubro de 2010.
P.D. (Orde 18-6-2010)
Manuel Borobio Sanchiz
Director xeral de Sostibilidade e Paisaxe
Ver referencia pdf "21200D012P023.PDF"